text: Minkdyrlæge: Fluer er ikke noget problem
  11 marts 2015 kl. 20.24
  Mange naboer til minkfarme klager over fluer. Men der er ikke noget at komme efter, mener en minkdyrlæge.
  TV SYD fortalte tirsdag om nogle beboere ved Esbjerg, der var bekymrede ved udsigten til endnu en minkfarm.
  På bl.a. Søndre Forumvej ved Esbjerg har naboer haft problemer med en minkfarm.
  En af naboerne, Anne-Mette Miehs, har således været voldsomt plaget af fluer.
  Og Foreningen for Generamte Naboer til minkfarme vil have reglerne ændret, så der bl.a. skal være mindst 500 meter fra en minkfarm til nærmeste beboelse.
  Men ifølge minkdyrlæge Ivan Christiansen fra Pelsdyrrådgivningen.dk er det ikke et generelt problem med fluer:
  - Der er en myte om, at mink og fluer hænger sammen, og det er netop kun en myte. Det vil jeg gerne have manet til jorden, siger Ivan Christiansen til LandbrugsAvisen.
  Han besøger ca. 110 minkfarme to gange i sommerhalvåret, og han finder normalt ingen grund til påtale for ringe fluebekæmpelse.
  Også selv om flere af minkfarmene har modtaget tilsyn fra kommunen på grund af en naboklage. De fleste af de kommunale tilsynsbesøg ender med, at klager over flueplager ikke har ophav i den pågældende minkfarm, siger Ivan Christiansen.
  